მინდია ხითარიშვილი
მინდია ხითარიშვილი (დ. 1 იანვარი, 1973, ბათუმი) — ქართველი კომპოზიტორი, მუსიკისმცოდნე. დაამთავრა თბილისის ვანო სარაჯიშვილის სახელობის სახელმწიფო კონსერვატორია (პროფესორ ნოდარ მამისაშვილის საკომპოზიციო კლასი), საქართველოს ხელოვნების აკადემია /მუსიკისმცოდნეობის ფაკულტეტი/. 1997–2012 წლებში იყო ბათუმის თოჯინებისა და მოზარდ მაყურებელთა სახელმწიფო თეატრის მუსიკალური ნაწილის გამგე, მუსიკალური პროდიუსერი. წლების მანძილზე მუშაობდა ბათუმის ზაქარია ფალიაშვილის სახელობის სამუსიკო სასწავლებლის საესტრადო განყოფილების გამგედ, აჭარის ტელევიზიის მუსიკალურ რედაქტორად, ბათუმის ჰუმანიტარული ინსტიტუტის მუსიკისა და თეატრის ისტორიის კათედრის პედაგოგად. ეწეოდა პედაგოგიურ საქმიანობას, ბათუმის სახელმწიფო კონსერვატორიაში(ამჟამად ხელოვნების სახელმწიფო უნივერსიტეტი) მუსიკის ფაკულტეტზე მიჰყავდა თეორიულ დისციპლინათა კურსი. 2012 წლიდან ცხოვრობს და მოღვაწეობს ისრაელში. 2014 წლამდე მუშაობდა ისრაელის ტელეკომპანია GTV-ის მუსიკალურ პროდიუსერად. ქ. ხაიფის (ისრაელი) დ. ვაიცმანის სახელობის კონსერვატორიის დირექტორთა საბჭოს წევრი.მიჰყავს კომპოზიციის, მუსიკის თეორიისა და ფორტეპიანოს კურსი. ხაიფის მუნიციპალური დრამატული თეატრის კომპოზიტორი და მუსიკალური პროდიუსერი.